Diari Oficial de la Generalitat Valenciana


Sumari del DOGV 8504, del 12-03-2019 (2019/2348)

DECRET 1/2019, d'1 de març, del president de la Generalitat, pel qual es creen el Premi President i els Premis Generalitat, i es regulen els corresponents a les Gaiates de Castelló 2019.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8504

Data del DOGV
:   12-03-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/2348


Data del document
:   01-03-2019

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * distinció honorífica

DECRET 1/2019, d'1 de març, del president de la Generalitat, pel qual es creen el Premi President i els Premis Generalitat, i es regulen els corresponents a les Gaiates de Castelló 2019. [2019/2348]  
La recuperació de la imatge de la Comunitat Valenciana, a través de la promoció institucional de les seues tradicions i diversitat cultural, tan rica i variada per tot arreu del seu territori, és una eina al mateix temps de vertebració territorial i de dinamització econòmica per les importants implicacions en sectors com el comerç o el turisme.  
La Generalitat està fortament compromesa a potenciar el patrimoni cultural valencià, valorant totes aquelles expressions de la cultura popular que es manifesten mitjançant les activitats de les entitats i associacions de la societat civil, a través dels principis de transparència i participació. No en va la música, l'art o el patrimoni cultural són aspectes tan definitoris de les festes valencianes com de l'essència del poble valencià.  
La potenciació de tots i cadascun dels aspectes que envolten la festa és necessària perquè, de forma coordinada, es mantinga viva la tradició i modernitat de la Comunitat Valenciana.  
Les Gaiates de Castelló, amb motiu de la festivitat de la Magdalena, promouen l'estima general del patrimoni històric, cultural i artístic de la Comunitat Valenciana. Així, les festes de la Magdalena són festes fundacionals, en què la gent de Castelló demostra la fidelitat als seus orígens, rememorant aquell dia 8 de setembre de 1252 en què Jaume I, el rei conqueridor, estant a Lleida, va donar la carta fundacional a Castelló.  
  
Les Gaiates incentiven la participació de la societat, i són un element aglutinador als barris de la ciutat de Castelló de la Plana. També s'anomena gaiata a cadascun dels 19 sectors o barris en què es divideix la ciutat de Castelló per a l'organització de la festa. Durant les festes, cada sector exhibeix, en una plaça del barri, la seua gaiata. En aquest sentit, enforteixen la vertebració social en tant que les gaiates són associacions democràtiques obertes a tota la ciutadania sense cap tipus de limitació.  
Des de la Presidència de la Generalitat, d'acord amb la seua voluntat de contribuir al major lluïment i consolidació d'aquest particular esforç, es desitja col·laborar amb l'atorgament d'un premi a les comissions i associacions de gaiates més destacades en la ciutat de Castelló, així com a l'artista o artistes que hagen creat la gaiata guanyadora en la ciutat de Castelló.  
És el Patronat Municipal de Festes de l'Ajuntament de Castelló de la Plana l'entitat que, en reconeixement a l'esforç de les comissions de les associacions de gaiates de Castelló de la Plana, atorga els respectius premis per la construcció de les millors gaiates.  
La Presidència de la Generalitat, d'acord amb la seua voluntat de contribuir al major lluïment i consolidació d'aquest particular esforç, desitja participar en aquest objectiu mitjançant l'atorgament del Premi President i els Premis Generalitat per a les millors gaiates de la ciutat de Castelló, segons el saber i entendre de l'organisme decisori en l'entrega dels més alts guardons a les respectives comissions, associacions i artistes de les gaiates, en les quanties determinades en el present decret.  
  
La línia de subvenció S0693000, «Premis Generalitat Falles-Fogueres-Gaiates», es troba inclosa en el Pla estratègic de subvencions de la Presidència de la Generalitat i els seus organismes públics, per al període 2018-2020, aprovat per Resolució de 6 de juny de 2018, del president de la Generalitat.  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Els premis que es concedeixen en el present decret no necessiten la notificació abans esmentada, per no tindre els requisits de l'article 107 del Tractat de Funcionament de la Unió Europea; en concret, per no suposar avantatge econòmic, ja que l'entitat a la qual va dirigida el premi no exerceix activitat econòmica que puga oferir béns o serveis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.  
Per això, de conformitat amb l'article 12.1.o de la Llei 5/1983, de 30 de desembre, del Consell, pel qual correspon al president de la Generalitat exercir les facultats i atribucions que li corresponen d'acord amb les disposicions vigents, així com aquelles que no estiguen expressament atribuïdes a altres òrgans o institucions,  
  
DECRETE  
  
Article 1. Creació del Premi President de la Generalitat i els Premis Generalitat  
Es creen el Premi President de la Generalitat i els Premis Generalitat, que distingiran les millors gaiates de la ciutat de Castelló, així com l'artista de la gaiata guanyadora d'aquesta ciutat.  
  
Article 2. Modalitats de premis i aplicació pressupostària per a l'exercici 2019  
1. Premi President de la Generalitat a la gaiata guanyadora de la ciutat de Castelló, segons el Patronat Municipal de Festes de Castelló.  
2. Premi Generalitat a l'artista de la gaiata guanyadora de la ciutat de Castelló, segons el Patronat Municipal de Festes de Castelló.  
3. Premis Generalitat a cadascuna de les gaiates que obtinguen els cinc premis restants que atorga el Patronat Municipal de Festes de Castelló.  
La concessió dels premis en l'exercici 2019 anirà a càrrec de l'aplicació pressupostària 77.59.10.574.60, línia S0693000, amb un import total màxim de 15.000 - (quinze mil euros), del pressupost de la Generalitat per a l'exercici 2019.  
  
Article 3. Distribució dels premis per a les Gaiates 2019  
1. Premi President Gaiates 2019 a la gaiata guanyadora de la ciutat de Castelló.  
La Presidència de la Generalitat atorgarà el Premi President Gaiates 2019, categoria millor gaiata de Castelló, a la comissió de la gaiata guanyadora del primer premi de la ciutat de Castelló segons el Patronat Municipal de Festes de Castelló.  
La corresponent gaiata guanyadora rebrà com a premi la quantitat bruta de cinc mil euros (5.000 ?), a la qual es practicaran els descomptes i retencions que li siguen aplicables.  
2. Premi Generalitat a l'artista de la gaiata guanyadora de la ciutat de Castelló segons el Patronat Municipal de Festes de Castelló.  
Qui ostente l'autoria artística del monument rebrà el Premi Generalitat, categoria artista gaiata guanyadora, així com la quantitat bruta de cinc mil euros (5.000 ?), a la qual se li practicaran els descomptes i retencions que li siguen aplicables. En el cas que foren diverses persones físiques les autores, l'import es dividirà segons el treball realitzat per cadascuna d'elles, amb l'acord previ d'aquestes.  
3. Premis Generalitat a les gaiates guanyadores que obtinguen els cinc premis restants que atorga el Patronat Municipal de Festes de Castelló.  
La Generalitat atorgarà el Premi Generalitat, categoria gaiata premiada de la ciutat de Castelló, a aquelles comissions premiades pel Patronat Municipal de Festes de Castelló.  
La corresponent comissió guanyadora rebrà com a premi la quantitat bruta de mil euros (1.000 ?), a la qual es practicaran els descomptes i retencions que li siguen aplicables.  
  
Article 4. Procediment de reconeixement dels premis  
1. El Patronat Municipal de Festes de Castelló notificarà a la Subdirecció General d'Organització i Coordinació de la Sotssecretaria de la Presidència de la Generalitat, en el termini de dos mesos des de la publicació d'aquest decret en el Diari Oficial de la Generalitat Valenciana, quines han sigut les gaiates guanyadores de la ciutat de Castelló, així com l'artista de la gaiata guanyadora en la ciutat de Castelló, en l'edició Gaiates 2019.  
Aquesta comunicació s'efectuarà per mitjà de la remissió del document que, segons la seua norma interna de funcionament, es dispose com a propi per a tal designació.  
2. Les entitats guanyadores dels premis objecte del present decret podran, això no obstant, comunicar directament a la Subdirecció General d'Organització i Coordinació de la Sotssecretaria de la Presidència de la Generalitat, en el termini de dos mesos, des de la publicació d'aquest decret en el Diari Oficial de la Generalitat Valenciana, l'obtenció del premi mitjançant el document que s'adjunta com a annex a aquest decret, degudament omplit, i aportant la documentació que s'hi indica i que hauran de presentar en el registre general de la Presidència de la Generalitat (c/ En Bou, 9-11, de València) o en qualsevol dels registres i oficines públiques a què fa referència l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
El document susdit, una vegada presentat en qualsevol dels registres indicats, es remetrà, en format PDF i sense la documentació addicional, a l'adreça de correu electrònic: area\_de\_wabackxbyjsk@npi.si.  
  
Article 5. Concessió dels premis  
Una vegada identificades les entitats o persones guanyadores dels premis a què es refereix l'article 2, la Presidència de la Generalitat emetrà resolució de concessió del Premi President i dels Premis Generalitat Gaiates 2019, en la qual s'identificaran les persones i entitats premiades amb cadascun dels premis. La resolució es publicarà en el Diari Oficial de la Generalitat Valenciana. Aquesta publicació tindrà els efectes de notificació a les persones i entitats premiades.  
La resolució de concessió que posarà fi a la via administrativa podrà ser recorreguda potestativament en reposició o bé es podrà interposar directament recurs contenciós administratiu, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 6. Pagament  
Les entitats i persones premiades, segons la resolució de concessió, en el cas que no hagueren efectuat la comunicació en els termes assenyalats en l'article 4.2, hauran de presentar, omplit, el document d'acceptació del premi que s'inclou com a annex a aquest decret, i la documentació que s'hi indica, en el termini que determine la resolució de concessió.  
L'acceptació del premi comportarà l'autorització de les entitats o persones premiades perquè la Subdirecció General d'Organització i Coordinació obtinga directament dels òrgans administratius corresponents l'acreditació d'estar al corrent de les obligacions tributàries i amb la Seguretat Social, i en aquest cas, les entitats premiades no hauran d'aportar les corresponents certificacions.  
No obstant això, les entitats beneficiàries del premi podran denegar aquest consentiment, assenyalant aquesta opció en el referit document. En aquest supòsit, hauran d'aportar els corresponents certificats emesos per l'Agència Estatal d'Administració Tributària, la Conselleria d'Hisenda i Model Econòmic i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.  
Després dels tràmits administratius i pressupostaris de compliment obligatori, la Presidència de la Generalitat farà efectiu l'import dels premis objecte del present decret a favor dels seus respectius titulars en les quanties disposades en l'article 3.  
  
Article 7. Obligacions de les persones i entitats premiades  
1. Una vegada conegut el premi per la gaiata, l'associació o ens gestor haurà de retirar un estendard en la Delegació del Consell a Castelló de la Plana. Davant qualsevol incidència sobre aquest tema es podrà contactar via correu electrònic en area\_de\_ngzdnyunjarb@vqv.hy.  
2. Els estendards acreditatius dels premis a les millors gaiates haurà d'incorporar-se o col·locar-se al costat del monument, i haurà de quedar degudament acreditada tal exposició mitjançant els mitjans gràfics que es considere.  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 1 de març de 2019  
  
El president de la Generalitat,  
XIMO PUIG I FERRER